 NA CHARLES WASONGA WABUNGE wamemlaumu Mkurugenzi Mkuu wa Mamlaka ya Kusimamia Sekta ya Kawi na Petroli (EPRA) Daniel Kiptoo kwa kuidhinisha nyongeza ya bei ya stima bila kuwashauri. Hii ni baada ya Bw Kiptoo kuiambia kamati ya bunge kuhusu kawi kwamba asasi hiyo ilitoa idhini kwa kampuni ya umeme (Kenya Power) kuongeza bei ya stima kuanzia Aprili 1, 2023 baada ya kufanya vikao vya kushirikisha maoni ya umma. “Kenya Power iliwasilisa ombi kwa EPRA mnamo Oktoba 31, 2022, kwamba ingetaka kuongeza bei ya stima kwa kiwango cha asilimia 11.3 ili iweze kupata fedha za kulipa kampuni za kibinafsi zinazoiuzia kawi hiyo. Tulishughulikia ombi kwa kushirikisha maoni ya umma na wadau wengine na tukaliidhinisha mnamo Aprili 1, 2023,” Bw Kiptoo akasema. Lakini wabunge hao, wakiongozwa na na mwenyekiti wa Kamati ya Bunge kuhusu Kawi Vincent Musyoka, wamekerwa na kauli ya afisa huyo wakisema hawakuwa na habari kuhusu suala hilo. “Kamati hii ambayo inasimamia sekta ya kawi nchini haina habari zozote kuhusu vikao vya umma vilivyoandaliwa na EPRA kuhusu nyongeza ya bei ya stima. Kwa hivyo, nasikitika kusema kuwa Bw Kiptoo anaihadaa kamati hii,” akasema Bw Musyoka ambaye ni mbunge wa Mwala. Kamati hiyo ilimwagiza Bw Kiptoo kuwasilisha kumbukumbu za vikao ambavyo EPRA iliendesha kukusanya maoni ya umma kuhusu nyongeza ya bei ya stima kwa asilimia 11.3 kuanzia Aprili 1, 2023. Kuhusu hatua ya EPRA ya kuongeza bei ya bidhaa za petroli mnamo Julai 1, 2023 ilhali Mahakama Kuu ilisitisha utekelezaji wa Sheria ya Fedha iliyopendekeza nyongeza hiyo, Bw Kiptoo amesema kuwa alitangaza bei mpya kwa kukosa maagizo kutoka wa Mwanasheria Mkuu Justin Muturi. “Tulibadilisha bei ya mafuta kuafiki mapendekezo ya Sheria ya Fedha ya 2023 kwa sababu hatukupata maagizo ya kutofanya hivyo kutoka kwa Mwanasheria Mkuu. Hii ni kwa sababu Mwanasheria Mkuu ndiye alikuwa ameshtakiwa kwa niaba ya serikali lakini sio sisi kama EPRA,” akawaambia nje ya ukumbi wa County Hall, Nairobi baada ya mkutano huo. Kamati ya Bunge kuhusu Kawi ilikuwa imealika wakuu wa asasi husika katika sekta ya kawi kujadili changamoto ya kuongezeka kwa bei ya bidhaa za petroli na stima. Wameongozwa na Waziri wa Kawi na Mafuta Davis Chirchir. Waziri huyo ametetea mpango mpya wa serikali wa kununua mafuta moja kwa moja kutoka nchi zinazozalisha rasilimali hiyo akisema hatua hiyo imepunguza kiwango cha kudorora kwa thamani ya Shilingi ya Kenya dhidi ya Dola ya Amerika. “Tangu mwezi Machi tulipozindua mpango huu, thamani ya Dola ambayo ilikuwa ikipungua kwa asilimia 3 kwa mwezi sasa inadorora kwa kiwango cha asilimia moja kwa mwezi. Hii ni nafuu kwetu kama serikali,” Bw Chirchir akasema. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  